**Dunakeszi Város Önkormányzata Képviselő-testületének 19/2017. (VIII. 02.) önkormányzati rendelete Dunakeszi Város közigazgatási területén a beültetési kötelezettség elrendeléséről**

Dunakeszi Város Önkormányzatának Képviselő-testülete az Alaptörvény 32. cikk (1) bekezdés a) pontjában meghatározott eredeti jogalkotói hatáskörében, Magyarország helyi önkormányzatairól szóló 2011. évi CLXXXIX. törvény 13. § (1) bekezdésében, valamint az épített környezet alakításáról és védelméről szóló 1997. évi LXXVIII. törvény 6/A §. (3) bekezdésében foglalt feladatkörében eljárva a 29. § (1) bekezdés c) pontjában kapott felhatalmazás alapján, a 17. § h) bekezdésben foglaltakra figyelemmel a következőket rendeli el:

**1.§.**

A rendelet hatálya Dunakeszi Város közigazgatási területén az északi lakóterület határa mentén elhelyezkedő, az 1. számú mellékletben jelölt területre terjed ki.

**2. §**

Dunakeszi város polgármestere az 1. számú mellékletben ábrázolt, Dunakeszi város északi lakóterületi határa mentén a Dunakeszi általános rendezési tervének felülvizsgálatáról szóló 9/1994 (VIII.8.) számú önkormányzati rendeletben kijelölt védelmi erdő tekintetében az erdő, valamint a fásítás telepítésének szabályait az erdőről, az erdő védelméről és az erdőgazdálkodásról szóló [2009. évi XXXVII. törvény](https://optijus.hu/optijus/lawtext/A0900037.TV/tvalid/2017.1.1./tsid/) végrehajtásáról szóló 153/2009. (XI. 13.) FVM rendeletben foglaltak figyelembe vételével önkormányzati hatósági döntésében közérdekű környezetalakítás céljából az érintett ingatlanok növényzettel történő beültetési kötelezettségét írhatja elő.

## 3. §

Az érintett ingatlanok növényzettel történő beültetésének módját és idejét a véderdő beültetési terve tartalmazza azzal, hogy a beültetésre biztosított idő nem lehet kevesebb az erdészeti hatóság által megszabott határidőnél.

## 4. §

A tulajdonos hozzájárulása esetén a Polgármesteri Hivatal gondoskodik az adott ingatlanra vonatkozó beültetési kötelezettség teljesítéséről, azaz a véderdő beültetési tervének elkészítéséről, és annak az erdészeti hatóság részére történő benyújtásáról, valamint a véderdő telepítéssel érintett területen elhelyezkedő ingatlanok művelési ágának ingatlan-nyilvántartásba erdőként való bejegyeztetéséről.

## 5. §

Ha a véderdő telepítési kötelezettség teljesítése az érintett ingatlan rendeltetésszerű használatához szükséges mértéket meghaladó ráfordítást igényel, Dunakeszi Város Önkormányzata a tulajdonos költségeit teljes mértékben megtéríti azzal, hogy a megtérítés összege nem lehet magasabb, mint azaz összeg, amelyért a telepítést az önkormányzat maga végeztethette volna el.

## 6. §

E rendelet a kihirdetést követő 45. napon lép hatályba.

**Dr. Molnár György                                                                      Dióssi Csaba**

**jegyző                                                                                 polgármester**

Kihirdetési záradék:

Kihirdetve: 2017.(VIII. 02.)

**Dr. Molnár György**

**jegyző**